# **Forslag til årsmøtet 2024 – Markering av merkedager**

Fagforbundet representerer mange yrkesgrupper, og flere av dem har egne merkedager. Dette blir markert ulikt over hele landet, og varierer med forening til forening, og deres størrelse og økonomi.

Det er mange måter å feire, og Fagforbundet Nannestad markerer i dag disse merkedagene med en post på sosiale medier, og enkelte arbeidsplasser blir det hengt opp plakater for å markere dagene.

Det er ønskelig å markere dette i større grad, med utgangspunkt slik andre foreninger markerer. Dette kan være alt i fra blomster på avdeling/kontor, pizza til lunsj på dagen, en kake eller kringle på avdeling/kontor. Men grunnet økonomiske begrensinger i en liten fagforening vil man måtte ha en plan på å markere de ulike dagene fordelt på år.

Totalt er det i dag 26 merkedager, men ikke alle er aktuelle for Fagforbundet Nannestad. Så derfor er forslaget laget med utgangspunkt på de yrkesgrupper som faktisk er representert i den lokale foreningen. Av de 26 merkedagene, er det 16 yrkesgrupper som er representert lokalt. Men siden Sosialarbeiderdagen 3. tirsdag i mars, kan slås sammen med Sosial, vernepleier og barnevernpedagogdagen 2.okt, ser man at det er mer hensiktsmessig for å kunne nå ut til alle.

Forslaget blir derfor følgende:

Det settes av en pott på kr. 10.000,- som skal gå til å markere yrkesgruppenes dager i løpet av året. Av de 15 dagene som er naturlig å markere med utgangspunkt i medlemsmassen, bør de fordeles slik at man tar 7 grupper i partallsår, og 8 grupper i oddetallsår.

Barne- og ungdomsarbeiderdagen og Helsefagarbeiderdagen bør ligge på hvert sitt år, da det er store grupper.

**Oddetallsår:**

Helsefagarbeiderdagen, Renholdernes dag, Tannhelsedagen, Sykepleierdagen, Barsel og barnepleierdagen, Kokkens dag, Arkivarens dag og Hjemmehjelpens dag.

**Partallsår:**

Kontoransattes dag, Dyrepleiernes dag, BPA-dagen, Byggdrifterens dag, Sosial-, vernepleier og barnevernspedagogens dag, Barne- og ungdomsarbeiderens dag, og Brannfolkenes dag.

*Styret i samarbeid med yrkesseksjonsledere og tillitsvalgte skal kunne avgjøre hva som serveres/gis i gaver, vurdert ut ifra antallet medlemmer i yrkesgruppen.*

**Styrets innstilling:**

Tillitsvalgtes deltakelse kreves for å gjennomføre dette, og forslaget videreføres til 2024 for å dekke både oddetall- og partallsår.

Summen økes til 15.000,- grunnet større yrkesgrupper på partallsår.

Hvilket tiltak/gave vurderes etter størrelse på mottakergruppe.